## Pravilnik o naknadi za priključenje na elektroenergetsku mrežu i za povećanje priključne snage

### NN 28/2006 (13.3.2006.), Pravilnik o naknadi za priključenje na elektroenergetsku mrežu i za povećanje priključne snage

# HRVATSKA ENERGETSKA REGULATORNA AGENCIJA

**664**

Na temelju članka 29.a stavka 1. Zakona o
energiji (»Narodne novine« broj 68/01 i 177/04), Upravno vijeće Hrvatske
energetske regulatorne agencije, na svojoj sjednici održanoj 6. ožujka 2006.
godine donijelo je

## PRAVILNIK

### O NAKNADI ZA PRIKLJUČENJE NA ELEKTROENERGETSKU MREŽU I ZA POVEĆANJE PRIKLJUČNE SNAGE

1. OPĆE ODREDBE

Članak 1.

(1) Ovim Pravilnikom propisuje se metodologija
utvrđivanja naknade za priključenje građevine proizvođača ili kupca na
prijenosnu ili distribucijsku mrežu, kao i za povećanje priključne snage
priključenog proizvođača ili kupca (u daljnjem tekstu: naknada za
priključenje).

(2) Naknada za priključenje je iznos koji plaća
proizvođač ili kupac operatoru prijenosnog sustava ili operatoru distribucijskog
sustava za priključenje na mrežu ili za povećanje priključne snage.

Članak 2.

Izrazi koji se koriste u ovom Pravilniku imaju
značenja utvrđe­na Zakonom o energiji (»Narodne
novine« broj 68/01 i 177/04), Za­konom o tržištu
električne energije (»Narodne novine« broj 177/04), Općim uvjetima za opskrbu
električnom energijom (»Narodne novine«, broj 14/06), tarifnim sustavom za
opskrbu električnom energijom, s iznimkom povlaštenih kupaca, tarifnim sustavom
za prijenos električne energije, tarifnim sustavom za distribuciju električne
energije i Mrežnim pravilima elektroenergetskog sustava.

Članak 3.

(1) Proizvođač ili kupac ima pravo priključiti
svoju građevinu odnosno svoj elektroenergetski objekt i instalaciju na mrežu (u
daljnjem tekstu: građevina), a već priključeni ima pravo na povećanje
priključne snage, sukladno propisanim uvjetima.

(2) Kupac s vlastitom elektranom snage do
uključivo 30 kW, koja je predviđena za paralelni pogon s mrežom i koja se
koristi pretežno za vlastite potrebe, ne smatra se proizvođačem u smislu ovoga
Pravilnika.

(3) Kupcu s vlastitom elektranom snage preko 30
kW, koja je predviđena za paralelni pogon s mrežom i ima jedno obračunsko
mjerno mjesto, naknada za priključenje na mrežu izračunava se prema
metodologiji za priključenje kupca na mrežu i prema metodologiji za
priključenje proizvođača na mrežu, a kupac je dužan platiti samo jednu i to
veću naknadu za priključenje.

Članak 4.

U postupku priključenja građevine na mrežu ili
povećanja priključne snage, proizvođač ili kupac zaključuju ugovor o
priključenju s operatorom prijenosnog sustava ili operatorom distribucijskog
sustava, sukladno propisanim uvjetima iz prethodne elektroenergetske
suglasnosti, odredbama Općih uvjeta za opskrbu električnom energijom, Mrežnih
pravila elektroenergetskog sustava i ovoga Pravilnika, kojim se utvrđuje iznos
naknade za priključenje.

Članak 5.

Naknadu za priključenje iz članka 1. stavka 2.
ovoga Pravilnika dužan je platiti:

– proizvođač ili kupac u postupku stjecanja
prava na priključenje i

– priključeni proizvođač ili kupac u postupku
stjecanja prava na povećanje priključne snage.

Članak 6.

(1) Naknada za priključenje namijenjena je financiranju
izgradnje priključka i stvaranju dijela tehničkih uvjeta u mreži.

(2) Izgradnja priključka građevine kupca ili
proizvođača i stvaranje tehničkih uvjeta u mreži temelji se na primjeni tipske
opreme i tipskih tehničkih rješenja i u nadležnosti je operatora prijenosnog
sustava ili operatora distribucijskog sustava.

(3) Za izračunavanje stvarnih troškova
priključenja koriste se jedinične cijene roba, radova i usluga utvrđenih na
temelju javnih nadmetanja i standardnih normativa radova, a koje je operator
prijenosnog sustava i operator distribucijskog sustava dužan učiniti javno
dostupnim.

(4) Troškovi nastali u postupku stjecanja prava
građenja i prava služnosti radi izgradnje priključka građevine kupca ili
proizvođača na mrežu i stvaranja tehničkih uvjeta u mreži nisu sastavni dio
naknade za priključenje iz ovoga Pravilnika, a plaća ih kupac ili proizvođač.

(5) Operator prijenosnog sustava i/ili operator
distribucijskog sustava dužan je voditi postupak stjecanja prava građenja i
prava služnosti u interesu kupca ili proizvođača, a svi troškovi moraju biti
razvidni.

Članak 7.

(1) Stvaranje tehničkih uvjeta u mreži iz članka
6. stavka 1. ovoga Pravilnika predstavlja izgradnju novih dijelova mreže i/ili
rekonstrukciju postojećih dijelova mreže, radi korištenja mreže u okviru
odobrene priključne snage, a financira se dijelom iz naknade za priključenje i
dijelom iz naknade za korištenje mreže.

(2) Stvaranje tehničkih uvjeta u mreži ostvaruje
se ulaganjem u mrežu iste naponske razine i/ili prve nadređene naponske razine
iznad napona priključenja.

(3) Stvaranje tehničkih uvjeta u mreži ostvaruje
se ulaganjem u mrežu i to u slučaju priključenja na:

– niskom naponu, u vodove niskog napona te
transformaciju 10(20)/0,4 kV i priključne vodove 10(20) kV,

– srednjem naponu, u vodove srednjeg napona
10(20) kV te transformaciju 35(30)/10(20) kV i priključne vodove 35(30) kV,

– srednjem naponu, u vodove srednjeg napona
10(20) kV te transformaciju 110/10(20) kV i priključne vodove 110 kV i

– srednjem naponu, u vodove srednjeg napona
35(30) kV te transformaciju 110/35(30) kV i priključne vodove 110 kV.

(4) Iznimno, u slučaju posebne zone, može se
odstupiti od načela iz stavka 3. ovoga članka, što se obrazlaže u idejnom
rješenju napajanja posebne zone električnom energijom.

(5) Stvaranje tehničkih uvjeta u slučaju
priključenja na mrežu visokog napona ostvaruje se ulaganjem u vodove 110 kV i
transformaciju 400(220)/110 kV.

(6) Stvaranje tehničkih uvjeta iz stavaka 1. do
5. ovoga članka podrazumijeva i dogradnju sustava za mjerenje i za zaštitu, te
procesnog sustava i telekomunikacija u mreži, potrebnih za pogon mreže nakon
priključenja građevine proizvođača ili kupca na mrežu.

Članak 8.

(1) Izgradnja priključka obuhvaća:

a) izradu elaborata optimalnoga tehničkog
rješenja izgradnje priključka, osim za priključenje na niskonaponsku i srednjonaponsku mrežu,

b) izradu potrebne investicijsko-tehničke
dokumentacije,

c) stjecanje prava građenja i prava služnosti za
korištenje priključka,

d) ishođenje potrebnih dozvola za građenje priključka,

e) izvođenje građevinskih radova, s potrebnim
materijalom i opremom,

f) izvođenje elektromontažnih radova, s
potrebnim materijalom i opremom,

g) opremanje obračunskoga mjernog mjesta mjernom
opremom (osim za proizvođača),

h) potrebna ispitivanja i

i) priključenje na mrežu.

(2) Stvaranje tehničkih uvjeta u mreži obuhvaća:

a) izradu elaborata optimalnoga tehničkog
rješenja priključenja, osim za priključenje na niskonaponsku mrežu,

b) izradu potrebne investicijsko-tehničke
dokumentacije,

c) stjecanje prava građenja i prava služnosti za
korištenje elektroenergetskih objekata,

d) ishođenje potrebnih dozvola za građenje,

e) izvođenje građevinskih radova, s potrebnim
materijalom i opremom,

f) izvođenje elektromontažnih radova, s
potrebnim materijalom i opremom te

g) potrebna ispitivanja i puštanje u pogon.

(3) Kod priključka građevine s četiri i više
stambenih i/ili poslovnih jedinica, koji se sastoji od vanjskog i unutarnjeg
dijela, izgradnja priključka iz stavka 1. ovoga članka ne obuhvaća unutarnji
dio priključka.

(4) Izgradnju priključka i opremanje
obračunskoga mjernog mjesta operator prijenosnog sustava ili operator
distribucijskog sustava obavlja sukladno Općim uvjetima za opskrbu električnom
energijom, Mrežnim pravilima elektroenergetskog sustava, tehničkim uvjetima za
priključenje na mrežu i tehničkim uvjetima za obračunska mjerna mjesta.

2. METODOLOGIJA
UTVRĐIVANJA NAKNADE ZA PRIKLJUČENJE NA MREŽU I ZA POVEĆANJE PRIKLJUČNE SNAGE

2.1. NAKNADA ZA
PRIKLJUČENJE GRAĐEVINE KUPCA

Članak 9.

Naknada za priključenje građevine kupca na mrežu
izračunava se na temelju:

– jedinične cijene i priključne snage ili

– stvarnog troška priključenja kupca na mrežu.

2.1.1. PRIKLJUČENJE
GRAĐEVINE KUPCA NA MREŽU NISKOG NAPONA

Članak 10.

(1) Naknada za priključenje građevine kupca na
niskonaponsku mrežu, ovisno o priključnoj snazi, izračunava se prema jediničnim
cijenama:

– cNN1, za priključnu snagu do
uključivo 30 kW po obračunskom mjernom mjestu i

– cNN2, za priključnu snagu veću od
30 kW po obračunskom mjernom mjestu.

(2) Priključna snaga kupca do uključivo 30 kW
određuje se umnoškom nazivnog napona, nazivne struje ograničavala strujnog
opterećenja iz niza standardnih vrijednosti struja i faktora snage iznosa 1.

(3) Najniža vrijednost priključne snage kupca na
niskonaponskoj mreži određuje se na temelju najniže nazivne struje ograničavala
strujnog opterećenja:

– 20 A kod jednofaznog priključenja ili

– 3×16 A kod trofaznog priključenja.

(4) Kod trofaznog priključenja, u slučaju
jednopolnog isključenja, nazivne struje ograničavala strujnog opterećenja mogu
se međusobno razlikovati po fazama maksimalno za dva stupnja iz niza
standardnih vrijednosti struja, unutar odobrene priključne snage.

(5) Naknada za priključenje građevine kupca na
niskonaponsku mrežu priključne snage do uključivo 30 kW utvrđuje se množenjem
propisane jedinične cijene za priključnu snagu do uključivo 30 kW i priključne
snage prema sljedećoj formuli:

NNN1 = cNN1
. P

gdje su:

NNN1 – naknada za
priključenje građevine kupca na niskonaponsku mrežu priključne snage do
uključivo 30 kW (kn),

cNN1 – jedinična cijena za
priključnu snagu do uključivo 30 kW na niskom naponu, propisana odlukom Vlade
Republike Hrvatske (kn/kW) i

P – priključna snaga novog kupca, odobrena prethodnom
elektroenergetskom suglasnošću (kW).

(6) Naknada za priključenje građevine kupca na
niskonaponsku mrežu priključne snage veće od 30 kW utvrđuje se prema sljedećoj
formuli:

NNN2 = cNN1
. 30 + cNN2 . (P – 30)

gdje su:

NNN2 – naknada za
priključenje građevine kupca na niskonaponsku mrežu priključne snage veće od 30
kW (kn) i

cNN2 – jedinična cijena za
priključnu snagu veću od 30 kW na niskom naponu, propisana odlukom Vlade
Republike Hrvatske (kn/kW).

(7) U slučaju povećanja priključne snage kada
nova ukupna priključna snaga ne prelazi 30 kW, naknada za priključenje
građevine kupca na niskonaponsku mrežu izračunava se s jediničnom cijenom cNN1 za dodatnu priključnu snagu.

(8) U slučaju povećanja priključne snage kada
nova ukupna priključna snaga prelazi 30 kW, naknada za priključenje građevine
kupca na niskonaponsku mrežu izračunava se s jediničnom cijenom cNN1 za dodatnu priključnu snagu do uključivo 30
kW, a za priključnu snagu veću od 30 kW s jediničnom cijenom cNN2.

Članak 11.

(1) Kada je za priključenje građevine kupca na
niskonaponsku mrežu ili za povećanje priključne snage priključenog kupca
potrebno ostvariti tehničke uvjete u mreži izgradnjom i/ili rekonstrukcijom u
niskonaponskoj mreži, naknada za priključenje izračunava se primjenom formule iz
članka 10. stavka 5. ili 6. ovoga Pravilnika, ovisno o veličini priključne
snage.

(2) U slučaju da je za priključenje građevine
kupca na niskonaponsku mrežu ili za povećanje priključne snage priključenog
kupca potrebno ostvariti tehničke uvjete u mreži izgradnjom ili rekonstrukcijom
transformatorske stanice 10(20)/0,4 kV i/ili voda srednjeg napona 10(20) kV,
naknada za priključenje građevine kupca izračunava se primjenom formule iz
članka 10. stavka 5. ili 6. ovoga Pravilnika ili prema stvarnim troškovima
priključenja, pri čemu stvarni troškovi priključenja građevine kupca sadrže
troškove priključka građevine kupca na niskonaponsku mrežu i udio kupca u
stvaranju tehničkih uvjeta u mreži, uključujući i niskonaponsku mrežu.

(3) Ukoliko stvarni troškovi priključenja
građevine kupca na niskonaponsku mrežu iz stavka 2. ovoga članka premašuju
iznos naknade za priključenje iz članka 10. stavka 5. ili 6. ovoga Pravilnika
za više od 20%, naknada za priključenje određuje se prema stvarnim troškovima
priključenja.

(4) Operator distribucijskog sustava dužan je
razvidno i nepristrano razmotriti potrebe za priključnom snagom postojećih i
budućih kupaca i neke druge izravne koristi za pogon i razvoj mreže srednjeg i
niskog napona, pri čemu ukupnu priključnu snagu za postojeće kupce utvrđuje na
temelju mjerenja ili procjene opterećenja, a procjenu priključne snage budućih
kupaca na temelju plana razvoja mreže i izdanih prethodnih elektroenergetskih
suglasnosti.

(5) Ako operator distribucijskog sustava utvrdi
da postoje potrebe za priključnom snagom postojećih i/ili budućih kupaca i/ili
neke druge izravne koristi za pogon i/ili razvoj mreže srednjeg i/ili niskog
napona, udio kupca u financiranju troška stvaranja tehničkih uvjeta u mreži iz
stavka 2. ovoga članka utvrđuje se razmjerno udjelu priključne snage kupca u
instaliranoj snazi transformatora u trafostanici 10(20)/0,4 kV umanjujući
nazivnu snagu transformatora za pogonsku rezervu od 20%.

(6) Iznimno, ako operator distribucijskog
sustava utvrdi da ne postoje potrebe za priključnom snagom postojećih ni
budućih kupaca niti neke druge izravne koristi za pogon i razvoj mreže srednjeg
i niskog napona, kupac u cijelosti financira stvaranje tehničkih uvjeta u
mreži.

(7) Udio kupca u financiranju stvaranja
tehničkih uvjeta u mreži iz stavka 6. ovoga članka mijenja se ako u razdoblju
od zaklju­čenja ugovora o
priključenju do priključenja na mrežu operator distribucijskog sustava zaključi
s jednim ili više novih kupaca jedan ili više novih ugovora o priključenju, za
čije je priključenje potrebno stvaranje istih tehničkih uvjeta u mreži, a na
način da svi kupci sudjeluju u trošku stvaranja tehničkih uvjeta u mreži
razmjerno svojim priključnim snagama.

Članak 12.

(1) Troškove nastale u postupku stjecanja prava
građenja i prava služnosti radi izgradnje priključka na niskonaponsku mrežu i
stvaranja tehničkih uvjeta u mreži plaća kupac, i to za izgradnju priključka u
cijelosti, a za stvaranje tehničkih uvjeta u mreži razmjerno jednom od udjela
iz članka 11. stavka 5. do 7. ovoga Pravilnika, ovisno o načinu utvrđivanja
učešća u troškovima stvaranja tehničkih uvjeta u mreži.

(2) Kod priključka građevine s četiri i više
stambenih i/ili poslovnih jedinica, koji se sastoji od vanjskog i unutarnjeg
dijela, troškovi projektiranja i građenja unutarnjeg dijela priključka
građevine nisu sastavni dio naknade za priključenje.

(3) Troškove projektiranja i građenja unutarnjeg
dijela priključ­ka građevine iz stavka 2. ovoga
članka plaća kupac.

2.1.2. PRIKLJUČENJE
GRAĐEVINE KUPCA NA MREŽU SREDNJEG NAPONA

Članak 13.

(1) Naknada za priključenje građevine kupca na srednjonaponsku mrežu utvrđuje se množenjem propisane
jedinične cijene za priključnu snagu na srednjem naponu i priključne snage
prema sljedećoj formuli:

NSN = cSN . P

gdje su:

NSN – naknada za priključenje
građevine kupca na srednjonaponsku mrežu (kn),

cSN – jedinična cijena za
priključnu snagu na srednjem naponu, propisana odlukom Vlade Republike Hrvatske
(kn/kW) i

P – priključna snaga novog ili vrijednost
povećanja priključne snage priključenog kupca, odobrena prethodnom
elektroenergetskom suglasnošću (kW).

(2) Ukoliko stvarni troškovi priključenja
premašuju iznos nak­nade za priključenje građevine
kupca prema stavku 1. ovoga članka za više od 20%, naknada za priključenje
određuje se prema stvarnim troškovima priključenja.

Članak 14.

Troškovi izgradnje priključka na mrežu srednjeg
napona 35(30) kV ili 10(20) kV, ovisno o tehničkom rješenju priključenja,
obuhvaćaju troškove izgradnje srednjonaponskoga priključnog
voda, odnosno dvostrukoga priključnog voda, opreme pripadnih vodnih polja s
odgovarajućim dijelom sabirnica u postrojenju operatora distribucijskog sustava
te opreme vodnih i mjerno-spojnog polja u postrojenju kupca.

Članak 15.

(1) U slučaju da je za priključenje građevine
kupca na srednjonaponsku mrežu ili za povećanje
priključne snage priključenog kup­ca potrebno ostvariti tehničke uvjete u mreži
sukladno članku 7. stavku 3. podstavcima 2. – 4. ovoga Pravilnika, naknada za
priključenje građevine kupca izračunava se primjenom formule iz članka 13.
stavka 1. ovoga Pravilnika ili prema stvarnim troškovima priključenja, pri čemu
stvarni troškovi priključenja građevine kupca sadrže troškove priključka
građevine kupca na srednjonaponsku mrežu i udio kupca
u stvaranju tehničkih uvjeta u mreži.

(2) Udio kupca u financiranju troškova stvaranja
tehničkih uvjeta u mreži iz članka 7. stavka 3. podstavaka 2. – 4. ovoga
Pravilnika utvrđuje se prema sljedećim načelima:

– kod izgradnje i/ili rekonstrukcije voda 10(20)
kV ili 35(30) kV na istoj naponskoj razini s obzirom na napon priključenja,
prema omjeru priključne snage kupca i ukupno dopuštenog opterećenja novog ili
rekonstruiranog voda, uvažavajući dopušteni pad napona i mogućnost rezervnog napajanja,

– kod izgradnje i/ili rekonstrukcije
transformatorske stanice ili transformacije 110/10(20) kV ili 35(30)/10(20) kV
ili 110/35(30) kV, prema omjeru priključne snage kupca i nazivne snage novog
transformatora umanjujući nazivnu snagu transformatora za pogonsku rezervu od
20% odnosno ukupne nazivne snage dva ili više nova transformatora, predviđena
za paralelan rad, umanjujući nazivnu snagu transformatora za pogonsku rezervu
od 40% i

– kod izgradnje i/ili rekonstrukcije voda 110 kV
ili 35(30) kV na prvoj višoj naponskoj razini s obzirom na napon priključenja,
prema omjeru priključne snage kupca i nazivne snage transformacije u
transformatorskoj stanici koju vod napaja umanjujući snagu transformacije za
pogonsku rezervu od 20% ako se radi o jednom transformatoru odnosno 40% ako se
radi o više transformatora, predviđenih za paralelan rad, pri čemu je snaga
transformacije jednaka snazi postojećih transformatora ako se ne ugrađuju novi
transformatori ili samo snazi novih transformatora ako se oni ugrađuju.

(3) Udio kupca u troškovima stvaranja tehničkih
uvjeta u mreži prema načelima iz stavka 2. ovoga članka utvrđuje se elaboratom
optimalnoga tehničkog rješenja priključenja koji se koristi za procjenu
stvarnih troškova priključenja građevine kupca na srednjonaponsku
mrežu.

(4) Izrada elaborata iz stavka 3. ovoga članka u
nadležnosti je operatora distribucijskog sustava i/ili operatora prijenosnog
sustava.

(5) Trošak izrade elaborata iz stavka 3. ovoga
članka plaća kupac, a u slučaju priključenja građevine kupca na mrežu, trošak
izrade elaborata priznaje se u naknadi za priključenje.

Članak 16.

Troškove nastale u postupku stjecanja prava
građenja i prava služnosti radi izgradnje priključka na srednjonaponsku
mrežu i stvaranje tehničkih uvjeta u mreži plaća kupac, i to za izgradnju pri­ključ­ka
u cijelosti, a za stvaranje tehničkih uvjeta u mreži razmjerno udjelu iz članka
15. stavka 3. ovoga Pravilnika.

2.1.3. PRIKLJUČENJE
GRAĐEVINE KUPCA NA MREŽU VISOKOG NAPONA

Članak 17.

(1) Naknada za priključenje građevine kupca na
visokonaponsku mrežu utvrđuje se množenjem propisane jedinične cijene za
priključnu snagu na visokom naponu i priključne snage prema sljedećoj formuli:

NVN = cVN . P

gdje su:

NVN – naknada za priključenje
građevine kupca na visokonaponsku mrežu (kn),

cVN – jedinična cijena za
priključnu snagu na visokom naponu, propisana odlukom Vlade Republike Hrvatske
(kn/kW) i

P – priključna snaga novog ili vrijednost
povećanja priključne snage priključenog kupca, odobrena prethodnom
elektroenergetskom suglasnošću (kW).

(2) Ukoliko stvarni troškovi priključenja
premašuju iznos nak­nade za priključenje građevine
kupca prema stavku 1. ovoga članka za više od 20%, naknada za priključenje
određuje se prema stvarnim troškovima priključenja.

Članak 18.

Troškovi izgradnje priključka na mrežu visokog
napona (110kV i više), ovisno o tehničkom rješenju priključenja, obuhvaćaju
troškove izgradnje visokonaponskog priključnog voda, odnosno dvostrukoga
priključnog voda, opreme vodnih polja s pripadnim dijelom sabirnica u postrojenju
operatora prijenosnog sustava te opreme vodnih polja i sabirnica u postrojenju
kupca.

Članak 19.

(1) U slučaju da je za priključenje građevine
kupca na visokonaponsku mrežu ili za povećanje priključne snage priključenog
kupca potrebno ostvariti tehničke uvjete u mreži iz članka 7. stavka 5. ovoga
Pravilnika, naknada za priključenje građevine kupca izračunava se primjenom
formule iz članka 17. stavka 1. ovoga Pravilnika ili prema stvarnim troškovima
priključenja, pri čemu stvarni troškovi priključenja građevine kupca sadrže
troškove priključka građevine kupca na visokonaponsku mrežu i udio kupca u
stvaranju tehničkih uvjeta u mreži visokog napona.

(2) Udio kupca u financiranju stvaranja
tehničkih uvjeta u mreži iz članka 7. stavka 5. ovoga Pravilnika utvrđuje se
prema sljedećim načelima:

– kod izgradnje ili rekonstrukcije voda 110 kV,
prema omjeru priključne snage kupca i termičke prijenosne moći novog ili
rekonstruiranog voda, uvažavajući kriterij (n-1) i

– kod dogradnje nove transformacije 400(220)/110
kV u postojeću transformatorsku stanicu ili izgradnje nove transformatorske
stanice 400(220)/110 kV radi smještaja novog transformatora, prema omjeru
priključne snage kupca i nazivne snage novog transformatora, uvažavajući
kriterij (n-1).

(3) Tehničke uvjete priključenja i udio kupca u
troškovima stvaranja tehničkih uvjeta u visokonaponskoj mreži prema načelima iz
stavka 2. ovoga članka, operator prijenosnog sustava i/ili operator
distribucijskog sustava određuje na temelju elaborata optimalnoga tehničkog
rješenja priključenja koji se koristi za procjenu stvarnih troškova
priključenja građevine kupca na visokonaponsku mrežu.

(4) Elaborat iz stavka 3. ovoga članka treba
sadržavati proračun tokova snaga u dijelu visokonaponske mreže na koji se
priključuje kupac, koji proračun je izveden za godinu planiranog priključenja
kupca na mrežu, uvažavajući proizvodnju hidroelektrana pri prosječ­nim hidrološkim prilikama, prosječni porast opterećenja u
čvorovima visokonaponske mreže i zadovoljenje kriterija (n-1).

(5) Izrada elaborata iz stavka 3. ovoga članka u
nadležnosti je operatora prijenosnog sustava i/ili operatora distribucijskog
sustava.

(6) Trošak izrade elaborata iz stavka 3. ovoga
članka plaća kupac, a u slučaju priključenja građevine kupca na mrežu, trošak
izrade elaborata priznaje se u naknadi za priključenje.

Članak 20.

Troškove nastale u postupku stjecanja prava
građenja i prava služnosti radi izgradnje priključka na visokonaponsku mrežu i
stvaranja tehničkih uvjeta u mreži plaća kupac, i to za izgradnju priključka u
cijelosti, a za stvaranje tehničkih uvjeta u mreži razmjerno udjelu iz članka
19. stavka 3. ovoga Pravilnika.

2.1.4. PRIKLJUČENJE
GRAĐEVINA KUPACA U POSEBNOJ ZONI

Članak 21.

(1) Ukupan iznos naknade za priključenje
građevina kupaca u posebnoj zoni na mrežu operatora prijenosnog sustava ili
operatora distribucijskog sustava određuje se temeljem zbroja pojedinačnih
naknada za priključenje svih kupaca u posebnoj zoni izračunatih prema članku
10. i/ili članku 13. stavku 1. i/ili članku 17. stavku 1. ovoga Pravilnika,
ovisno o naponskoj razini priključka.

(2) Ukupan iznos naknade za priključenje kupaca
u posebnoj zoni koristi se za financiranje izgradnje elektroenergetskih
objekata za stvaranje tehničkih uvjeta u mreži operatora prijenosnog sustava
ili operatora distribucijskog sustava, mreže u posebnoj zoni i priključaka
kupaca.

(3) Ako stvarni troškovi priključenja kupaca u
posebnoj zoni na mrežu premašuju ukupan iznos naknade za priključenje iz stavka
1. ovoga članka za više od 20%, ukupan iznos naknade za priključenje određuje
se prema stvarnim troškovima priključenja.

Članak 22.

(1) Ukupan iznos naknade za priključenje
građevina kupaca u posebnoj zoni plaćaju operatoru prijenosnog sustava ili
operatoru distribucijskog sustava organizator posebne zone i/ili kupci u
posebnoj zoni, na temelju ugovora o uređenju međusobnih odnosa i pojedinačnih
ugovora o priključenju.

(2) Kada operator prijenosnog sustava ili
operator distribucijskog sustava zaključi s organizatorom posebne zone ugovor o
uređenju međusobnih odnosa prema kojem organizator posebne zone u cijelosti
financira priključenje posebne zone, ukupan iznos naknade za priključenje iz
članka 21. ovoga Pravilnika u cijelosti se koristi za stvaranje tehničkih
uvjeta u mreži, izgradnju distribucijske mreže u posebnoj zoni i izgradnju
priključaka svih kupaca u posebnoj zoni.

(3) Kada operator prijenosnog sustava ili
operator distribucijskog sustava zaključi s organizatorom posebne zone ugovor o
uređenju međusobnih odnosa prema kojem organizator posebne zone djelomično
financira priključenje posebne zone, posebno se utvrđuje dio, odnosno postotni
dio ukupnog iznosa naknade za priključenje, koji plaća organizator posebne zone
i preostali dio ukupnog iznosa naknade za priključenje koji plaćaju svi kupci u
posebnoj zoni temeljem pojedinačnih ugovora o priključenju.

(4) U slučaju iz stavka 3. ovoga članka, udio
svakog pojedinog kupca u preostalom dijelu ukupnog iznosa naknade za
priključenje koji plaćaju svi kupci u posebnoj zoni utvrđuje se razmjerno
udjelu njegove priključne snage u ukupnoj priključnoj snazi svih kupaca u
posebnoj zoni.

(5) Postupak stjecanja prava građenja i prava
služnosti kod priključenja posebne zone koji se odnosi na izgradnju priključka
posebne zone na mrežu i stvaranje tehničkih uvjeta u mreži izvan posebne zone
dužan je voditi operator prijenosnog sustava ili operator distribucijskog
sustava, a troškove u cijelosti plaća organizator posebne zone ako su ispunjeni
uvjeti iz stavka 2. ovoga članka ili zajednički plaćaju organizator posebne
zone i svi kupci u posebnoj zoni razmjerno njihovom udjelu u naknadi za
priključenje ako su ispunjeni uvjeti iz stavka 3. ovoga članka.

2.1.5. PRIKLJUČENJE ZA
OSTALE NAMJENE

Članak 23.

(1) Priključak namijenjen povremenom ili
privremenom korištenju (cirkus, lunapark, sajam, manifestacija, sezonski kiosk
i slič­no) izvodi se kao trajni priključak, a naknadu
za priključenje dužan je platiti vlasnik nekretnine odnosno kupac ili nositelj
odgovarajućih stvarnih prava (općina, grad, sportsko društvo, druga pravna ili
fizička osoba i dr.).

(2) Ukoliko priključak iz stavka 1. ovoga članka
nije izveden kao trajni priključak, isti se izvodi prema stvarnim troškovima
priključenja koje je dužan platiti podnositelj zahtjeva za priključak.

Članak 24.

(1) Priključak gradilišta u pravilu se izvodi
kao dio priključka građevine, u kojem slučaju je kupac pored naknade za
priključenje dužan platiti i sve dodatne troškove koji se odnose na radove i
materijal, a koji nisu sadržani u cijeni priključka građevine.

(2) Ukoliko se priključak gradilišta ne izvodi
kao dio priključka građevine, podnositelj zahtjeva za građenje priključka
gradilišta, koji je ujedno i vlasnik priključka, plaća stvarne troškove za
izgradnju toga priključka.

Članak 25.

Naknada za priključenje građevine kupca za koju
nije potrebna građevinska dozvola određuje se primjenom pravila za utvrđivanje
naknade za priključenje određenih ovim Pravilnikom, ovisno o naponskoj razini i
priključnoj snazi građevine.

2.2. PRIKLJUČENJE
GRAĐEVINE PROIZVOĐAČA

Članak 26.

(1) Naknada za priključenje građevine
proizvođača obuhvaća:

– stvarne troškove izgradnje priključka na mrežu
i

– stvarne troškove stvaranja tehničkih uvjeta u
mreži za preuzimanje proizvedene električne energije, uključujući troškove ugradnje
zaštitne opreme koja štiti mrežu od povratnih utjecaja.

(2) Naknadu za priključenje iz stavka 1. ovoga
članka dužan je platiti:

– proizvođač u postupku stjecanja prava na
priključenje i

– priključeni proizvođač u postupku stjecanja
prava na povećanje priključne snage.

(3) U slučaju priključenja na niskonaponsku i srednjonaponsku mrežu proizvođač u cijelosti financira
stvaranje tehničkih uvjeta u mreži, dok se u slučaju priključenja na
visokonaponsku mrežu udio proizvođača u financiranju stvaranja tehničkih uvjeta
u mreži iz članka 7. stavka 5. ovoga Pravilnika utvrđuje prema sljedećim
načelima:

– kod izgradnje ili rekonstrukcije voda 110 kV,
prema omjeru priključne snage proizvođača i termičke prijenosne moći novog ili
rekonstruiranog voda, uvažavajući kriterij (n-1) i

– kod dogradnje nove transformacije 400(220)/110
kV u postojeću transformatorsku stanicu ili izgradnje nove transformatorske
stanice 400(220)/110 kV radi smještaja novog transformatora, prema omjeru
priključne snage proizvođača i nazivne snage novog transformatora, uvažavajući
kriterij (n-1).

(4) Tehničke uvjete i troškove priključenja
građevine proizvođača na srednjonaponsku ili
visokonaponsku mrežu operator distribucijskog sustava ili operator prijenosnog
sustava utvrđuje na temelju elaborata optimalnoga tehničkog rješenja
priključenja.

(5) Elaborat optimalnoga tehničkog rješenja
priključenja na visokonaponsku mrežu treba sadržavati proračun tokova snaga u
dijelu visokonaponske mreže na koji se priključuje proizvođač, koji proračun je
izveden za godinu planiranog priključenja proizvođača na mrežu, uvažavajući
proizvodnju hidroelektrana pri prosječnim hidrološkim prilikama, prosječni
porast opterećenja u čvorovima visokonaponske mreže i zadovoljenje kriterija
(n-1).

(6) Izrada elaborata iz stavka 4. ovoga članka u
nadležnosti je operatora distribucijskog sustava ili operatora prijenosnog
sustava.

(7) Trošak izrade elaborata plaća proizvođač, a
u slučaju priključenja građevine proizvođača na mrežu trošak izrade elaborata
priznaje se u naknadi za priključenje.

(8) Sve poslove potrebne za stjecanje prava
građenja i prava služnosti radi priključenja građevine proizvođača na mrežu
koji se odnose na izgradnju priključka i stvaranje tehničkih uvjeta u mreži
dužan je voditi operator distribucijskog sustava ili operator prijenos­nog sustava, a troškove u cijelosti plaća proizvođač.

(9) Iznimno, u slučaju priključenja građevine
proizvođača na visokonaponsku mrežu, sve troškove nastale u postupku stjecanja
prava građenja i prava služnosti radi priključenja koji se odnose na stvaranje
tehničkih uvjeta u mreži proizvođač plaća razmjerno udjelu u njihovu
financiranju, prema načelima iz stavka 3. ovoga članka.

3. PRIJELAZNE I ZAVRŠNE
ODREDBE

Članak 27.

Ovaj Pravilnik ne primjenjuje se za priključenje
građevine kup­ca i proizvođača koji imaju zaključen ugovor o priključenju prije
dana početka primjene ovoga Pravilnika.

Članak 28.

Danom početka primjene ovoga Pravilnika prestaju
važiti svi akti kojima je uređena naknada za priključenje na elektroenergetsku
mrežu i za povećanje priključne snage.

Članak 29.

Ovaj Pravilnik stupa na snagu osmoga dana od
dana objave u »Narodnim novinama«, a primjenjuje se s danom stupanja na snagu
odluke Vlade Republike Hrvatske kojom se propisuju jedinične cijene za
određivanje iznosa naknada za priključenje.

Klasa: 011-01/06-01/01

Urbroj: 311-01/06-01

Zagreb, 7. ožujka 2006.

Predsjednik

Upravnog vijeća

**Tomo** **Galić, dipl. ing**. v. r.

Pravilnik, NN 28/2006-664